Gymnasielever, der afsløres i at snyde til eksamen, skal fremover betale SU tilbage. Det forslag fremlægger Det Konservative Folkeparti, når partierne bag gymnasieforliget onsdag mødes for bl.a. at diskutere, hvordan eksamenssnyd skal straffes og forhindres. Partiet mener, at tilbagebetalingen skal være på knap 8.000 kroner, skriver Jyllands-Posten.

»Vi har et meget generøst samfund og bruger hvert år milliarder af kroner på, at de unge kan få en gratis uddannelse. De kan tilmed også få SU. Når vi tilbyder dem det, så er snyd ærlig talt en hån imod det tilbud og dem, der via deres skat betaler til det«, siger undervisningsordfører Brigitte Klintskov Jerkel (K).

Ingen ved præcist, hvor mange gymnasieelever, der snyder til eksamen. Ifølge tal fra Undervisningsministeriet blev der ved dette års sommereksamen registreret 229 formodninger om snyd ved de i alt 228.000 aflagte skriftlige prøver. Året før var tallet 162. Ved tidligere år har tallet også været over 200.